钦定古今图书集成/明伦汇编/氏族典/第081卷 > 吴桂芳
## 钦定古今图书集成/明伦汇编/氏族典/第081卷 > 吴桂芳

按《明外史吴桂芳传》：“桂芳，字子实，新建人。嘉靖二十
三年进士。授刑部主事。闻继母病，请归，起补礼部，历
迁扬州知府。御倭有功，历浙江左布政使，进右佥都
御史，巡抚福建。父丧归，起故官，抚治郧阳。寻进右副
都御史，总理河道。未任，两广总督张臬罢，改桂芳兵
部右侍郎兼右佥都御史，提督两广军务，兼理巡抚。”
召为南京兵部右侍郎，寻改北。隆庆初，转左。以疾乞
归。言官数论荐，万历三年即家起故官，总督漕运兼
巡抚凤阳。五年兼理河漕。六年诏进工部尚书兼右
副都御史。未逾月卒。寻以高邮湖堤成，赠太子少保。